CELEX: 
Language: el
Date: 2019-10-29 00:00:00
Title: EKTEΛΕΣΤΙΚΗ OΔΗΓIΑ (EE) .../… ΤΗΣ ΕΠΙΤΡΟΠΗΣ για την τροποποίηση της εκτελεστικής οδηγίας 2014/96/ΕΕ της Επιτροπής όσον αφορά τις απαιτήσεις σχετικά με την επισήμανση, τη σφράγιση και τη συσκευασία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, οι οποίες εμπίπτουν στο πεδίο εφαρμογής της οδηγίας 2008/90/ΕΚ του Συμβουλίου, όσον αφορά το χρώμα της ετικέτας για τις πιστοποιημένες κατηγορίες προϊόντων πολλαπλασιαστικού υλικού και οπωροφόρων δένδρων και το περιεχόμενο του εγγράφου του προμηθευτή

EKTEΛΕΣΤΙΚΗ OΔΗΓIΑ (EE) .../… ΤΗΣ ΕΠΙΤΡΟΠΗΣ
            
            
               της 29.10.2019
            
            
               για την τροποποίηση της εκτελεστικής οδηγίας 2014/96/ΕΕ της Επιτροπής όσον αφορά τις απαιτήσεις σχετικά με την επισήμανση, τη σφράγιση και τη συσκευασία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, οι οποίες εμπίπτουν στο πεδίο εφαρμογής της οδηγίας 2008/90/ΕΚ του Συμβουλίου, όσον αφορά το χρώμα της ετικέτας για τις πιστοποιημένες κατηγορίες προϊόντων πολλαπλασιαστικού υλικού και οπωροφόρων δένδρων και το περιεχόμενο του εγγράφου του προμηθευτή
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2008/90/ΕΚ του Συμβουλίου, της 28ης Σεπτεμβρίου 1992, για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων
                  1
               , και ιδίως το άρθρο 9 παράγραφος 1,
            
            
               Εκτιμώντας τα ακόλουθα:
            
            
               (1)Η εκτελεστική οδηγία 2014/96/ΕΕ της Επιτροπής
                  2
                καθορίζει τις απαιτήσεις για την επισήμανση του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, ώστε να διασφαλίζεται η ταυτότητα και η ιχνηλασιμότητα του εν λόγω πολλαπλασιαστικού υλικού και των εν λόγω οπωροφόρων φυτών και δένδρων κατά τη διάρκεια της εμπορίας.
            
            
               (2)Σύμφωνα με την εν λόγω οδηγία, η χρήση έγχρωμων ετικετών για το πολλαπλασιαστικό υλικό οπωροφόρων φυτών και τα οπωροφόρα δένδρα των προβασικών, βασικών και πιστοποιημένων κατηγοριών έπρεπε να επανεξεταστεί από την Επιτροπή έως την 1η Ιανουαρίου 2019. 
            
            
               (3)Σύμφωνα με έρευνα της Επιτροπής, τα περισσότερα κράτη μέλη τάσσονται υπέρ της υποχρεωτικής χρήσης έγχρωμης ετικέτας για τις προβασικές, βασικές και πιστοποιημένες κατηγορίες πολλαπλασιαστικού υλικού και οπωροφόρων φυτών και οπωροφόρων δένδρων. Στην έρευνα αναφερόταν επίσης ότι αρκετά κράτη μέλη εμπορεύονται υλικό Conformitas Agriaria Communitatis («CAC») με ένα έγγραφο προμηθευτή σε κίτρινο χρώμα με τη μορφή ετικέτας που επικολλάται στο υλικό CAC. 
            
            
               (4)Προκειμένου να ληφθούν υπόψη οι υφιστάμενες πρακτικές στα κράτη μέλη και να εξασφαλιστεί σαφής διάκριση μεταξύ του εγγράφου του προμηθευτή για το υλικό CAC και των επίσημων ετικετών για προβασικό, βασικό και πιστοποιημένο υλικό, το χρώμα του σήματος CAC θα πρέπει να είναι κίτρινο, όταν το έγγραφο του προμηθευτή επικολλάται στο υλικό CAC. Δεν θα πρέπει να προβλέπεται ειδικό χρώμα για το έγγραφο του προμηθευτή, όταν αυτό δεν επικολλάται στο υλικό CAC, διότι στην περίπτωση αυτή δεν υπάρχει κίνδυνος σύγχυσης με οποιαδήποτε άλλη ετικέτα ή έγγραφο.
            
            
               (5)Η εκτελεστική οδηγία 2014/96/ΕΕ δεν ορίζει συγκεκριμένο χρώμα για το έγγραφο του προμηθευτή, όταν επικολλάται στο υλικό CAC υπό μορφή σήματος. Ορισμένα κράτη μέλη χρησιμοποιούν επί του παρόντος χρώμα διαφορετικό από το κίτρινο για τις εν λόγω ετικέτες. Προκειμένου να αποφευχθεί τυχόν διαταραχή του εμπορίου, τα κράτη μέλη θα πρέπει να έχουν τη δυνατότητα να επιτρέπουν, για μεταβατική περίοδο, να διατίθεται στο εμπόριο στην επικράτειά τους υλικό CAC στο οποίο έχουν επικολληθεί ετικέτες με χρώμα διαφορετικό από το κίτρινο, εφόσον οι εν λόγω ετικέτες χρησιμοποιούνταν ήδη έως την 1η Απριλίου του 2020.
            
            
               (6)Επιπλέον, η πείρα έχει δείξει ότι το περιεχόμενο του εγγράφου του προμηθευτή θα μπορούσε να απλουστευθεί, ώστε να εξασφαλιστεί μεγαλύτερη ευελιξία στην εμπορία του υλικού CAC σε κάθε κράτος μέλος. Όταν το έγγραφο του προμηθευτή περιέχει λιγότερες πληροφορίες, είναι ευκολότερο για τον προμηθευτή να μειώσει το μέγεθος του εν λόγω εγγράφου, ώστε να μπορεί να επικολλάται στο υλικό CAC που πρόκειται να διατεθεί στην αγορά. Για τον λόγο αυτό, θα πρέπει να είναι προαιρετική η παροχή πληροφοριών σχετικά με την ποσότητα του υλικού CAC που διατίθεται στην αγορά και του κράτους μέλους στο οποίο έχει παραχθεί το υλικό CAC, όταν πρόκειται για κράτος μέλος διαφορετικό από αυτό όπου συντάχθηκε το έγγραφο του προμηθευτή. 
            
            
               (7)Έχοντας υπόψη τις αλλαγές που πρέπει να γίνουν στις απαιτήσεις επισήμανσης για το πολλαπλασιαστικό υλικό οπωροφόρων φυτών και τα οπωροφόρα φυτά και οπωροφόρα δένδρα όλων των κατηγοριών εμπορίας, καθώς και τις απαιτήσεις για το έγγραφο του προμηθευτή, είναι σκόπιμο να τροποποιηθεί η εκτελεστική οδηγία 2014/96/ΕΕ.
            
            
               (8)Προκειμένου να δοθεί στις αρμόδιες αρχές και στους προμηθευτές επαρκής χρόνος για να προσαρμοστούν στις νέες απαιτήσεις, η παρούσα οδηγία θα πρέπει να εφαρμοστεί από την 1η Απριλίου 2020.
            
            
               (9)Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, τμήμα πολλαπλασιαστικού υλικού και φυτών οπωροφόρων γενών και ειδών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
               Τροποποιήσεις της εκτελεστικής οδηγiας 2014/96/ΕΕ της Επιτροπής
            
            
               Η εκτελεστική οδηγία 2014/96/ΕΕ τροποποιείται ως εξής:
            
         
         
            
               (1)Στο άρθρο 2 η παράγραφος 4 αντικαθίσταται από το ακόλουθο κείμενο:
            
            
               «4.Το χρώμα της ετικέτας πρέπει να είναι:
            
            
               α)λευκό με μωβ διαγώνια γραμμή για το προβασικό υλικό· 
            
            
               β)λευκό για το βασικό υλικό· 
            
            
               γ)μπλε για το πιστοποιημένο υλικό.»·
            
            
               (2)Το άρθρο 5 αντικαθίσταται από το ακόλουθο κείμενο:
            
            
               «Άρθρο 5
               Έγγραφο του προμηθευτή για υλικό CAC
            
            
               1.Τα κράτη μέλη εξασφαλίζουν ότι το υλικό CAC διατίθεται στην αγορά με έγγραφο που συντάσσεται από τον προμηθευτή σύμφωνα με τις παραγράφους 2, 3 και 4 («το έγγραφο του προμηθευτή»). 
            
            
               Τα κράτη μέλη διασφαλίζουν ότι το έγγραφο του προμηθευτή δεν μοιάζει με το συνοδευτικό έγγραφο που αναφέρεται στο άρθρο 3, ώστε να αποφεύγεται τυχόν σύγχυση μεταξύ των δύο αυτών εγγράφων.
            
            
               2.Το έγγραφο του προμηθευτή περιέχει τουλάχιστον τις ακόλουθες πληροφορίες:
            
            
               α)την ένδειξη «κανόνες και πρότυπα της ΕΕ»· 
            
            
               β)το όνομα του κράτους μέλους στο οποίο έχει συνταχθεί το έγγραφο ή τον αντίστοιχο κωδικό·
            
            
               γ)την αρμόδια επίσημη υπηρεσία ή τον αντίστοιχο κωδικό·
            
            
               δ)το ονοματεπώνυμο του προμηθευτή ή τον αριθμό/κωδικό εγγραφής του σε μητρώο που χορηγείται από την αρμόδια επίσημη υπηρεσία·
            
            
               ε)τον ατομικό αύξοντα αριθμό, τον αριθμό εβδομάδας ή τον αριθμό παρτίδας· 
            
            
               στ)τη βοτανική ονομασία·
            
            
               ζ)την ένδειξη «υλικό CAC»·
            
            
               η)την ονομασία της ποικιλίας και, κατά περίπτωση, του κλώνου. Στην περίπτωση έρριζων υποκειμένων που δεν ανήκουν σε ποικιλία: την ονομασία του είδους ή του συγκεκριμένου υβριδίου. Για τα εμβολιασμένα οπωροφόρα δένδρα αυτά τα στοιχεία πρέπει να παρέχονται για το έρριζο υποκείμενο και για το εμβόλιο. Όσον αφορά τις ποικιλίες για τις οποίες εκκρεμεί αίτηση επίσημης καταχώρισης ή δικαιώματος επί φυτικής ποικιλίας, τα στοιχεία αυτά περιλαμβάνουν τις εξής ενδείξεις: «προτεινόμενη ονομασία» και «εκκρεμούσα αίτηση»·
            
            
               θ)την ημερομηνία έκδοσης του εγγράφου.
            
            
               3.Όταν επικολλάται στο υλικό CAC, το χρώμα του εγγράφου του προμηθευτή είναι κίτρινο.
            
         
         
            
               4.Το έγγραφο του προμηθευτή τυπώνεται ανεξίτηλα σε μία από τις επίσημες γλώσσες της Ένωσης, με ευδιάκριτους και ευανάγνωστους χαρακτήρες.»
            
            
               Άρθρο 2
               Μεταφορά στο εσωτερικό δίκαιο
            
            
               1.Τα κράτη μέλη θεσπίζουν και δημοσιεύουν, έως τις 31 Μαρτίου 2020, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Εφαρμόζουν τις διατάξεις αυτές από την 1η Απριλίου 2020.
            
            
               Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
               Μεταβατικά μέτρα
            
            
               1.Τα κράτη μέλη μπορούν, έως τις 30 ιουνίου 2021, να επιτρέπουν τη διάθεση στο εμπόριο στην επικράτειά τους υλικού Conformitas Agraria Communitatis («CAC») στο οποίο έχουν επικολληθεί ετικέτες με χρώμα διαφορετικό από το κίτρινο, εφόσον οι εν λόγω ετικέτες χρησιμοποιούνταν ήδη έως την 1η Απριλίου του 2020. 
            
            
               2.Τα κράτη μέλη εξασφαλίζουν ότι, κατά τη διάθεση στο εμπόριο, το πολλαπλασιαστικό υλικό οπωροφόρων φυτών και οπωροφόρων δένδρων και τα οπωροφόρα φυτά και τα οπωροφόρα δένδρα που χαρακτηρίζονται ως υλικό CAC προσδιορίζονται με αναφορά στο παρόν άρθρο στο έγγραφο του προμηθευτή όταν αυτό χρησιμοποιείται ως ετικέτα.
            
            
               Άρθρο 4
               Έναρξη ισχύος
            
            
               Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 5
               Αποδέκτες
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες, 29.10.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
               
            
         
         
            
                  
                     (1)
                  
                        ΕΕ L 267 της 8.10.2008, σ. 8.
               
               
                  
                     (2)
                  
                        
                  Εκτελεστική οδηγiα 2014/96/ΕΕ της Επιτροπής, της 15ης Οκτωβρίου 2014 , όσον αφορά τις απαιτήσεις σχετικά με την επισήμανση, τη σφράγιση και τη συσκευασία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, οι οποίες εμπίπτουν στο πεδίο εφαρμογής της οδηγίας 2008/90/ΕΚ του Συμβουλίου
                   (ΕΕ L 298 της 16.10.2014, σ. 12).